CELEX: C2005/182/57
Language: el
Date: 2005-07-23 00:00:00
Title: Υπόθεση C-227/05: Αίτηση για την έκδοση προδικαστικής αποφάσεως, που υπέβαλε το Bayerisches Verwaltungsgericht München, με διάταξη της 4ης Μαΐου 2005, στην υπόθεση Daniel Halbritter κατά Freistaat Bayern

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/32
            
         Αίτηση για την έκδοση προδικαστικής αποφάσεως, που υπέβαλε το Bayerisches Verwaltungsgericht München, με διάταξη της 4ης Μαΐου 2005, στην υπόθεση Daniel Halbritter κατά Freistaat Bayern
   (Υπόθεση C-227/05)
   (2005/C 182/57)
   Γλώσσα διαδικασίας: η ολλανδική
   Με διάταξη της 4ης Μαΐου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 20 Μαΐου 2005, το Bayerisches Verwaltungsgericht München, στο πλαίσιο της διαφοράς Daniel Halbritter και Freistaat Bayern, η οποία εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1.
            
            
               Έχει το άρθρο 1, παράγραφος 2, σε συνδυασμό με τα άρθρα 8, παράγραφος 2 και 4 της οδηγίας 91/439/ΕΟΚ (1) την έννοια ότι δεν μπορεί κράτος μέλος, στα όρια της επικρατείας του, να μην αναγνωρίζει ικανότητα οδηγού σε κάτοχο άδειας οδηγήσεως εκδοθείσας σε άλλο κράτος μέλος, ακόμα και στην περίπτωση κατά την οποία εντός της επικρατείας του πρώτου κράτους μέλους έχει ληφθεί, εις βάρος του κατόχου της άδειας οδηγήσεως το μέτρο της αφαιρέσεως ή της αναστολής της ισχύος άδειας οδηγήσεως εκδοθείσας σ' αυτό το κράτος μέλος, εφόσον ο ορισθείς παράλληλα με τη λήψη του εν λόγω μέτρου χρόνος αναμονής προ της χορηγήσεως νέας αδείας οδηγήσεως στο εν λόγω κράτος μέλος είχε συμπληρωθεί πριν από την έκδοση άδειας οδηγήσεως στο άλλο κράτος μέλος και
               
                           α)
                        
                        
                           εφόσον κατά τη νομοθεσία του πρώτου κράτους μέλους η ικανότητα οδηγήσεως, ως ουσιαστική προϋπόθεση για τη χορήγηση νέας άδειας οδηγήσεως πρέπει να αποδεικνύεται από ιατρική–ψυχολογική εξέταση διεξαγόμενη κατόπιν εντολής των αρχών και λεπτομερώς ρυθμιζόμενη από τις διατάξεις της εσωτερικής νομοθεσίας (κάτι που δεν έχει εισέτι πραγματοποιηθεί)
                           και/ή
                        
                     
                           β)
                        
                        
                           εφόσον κατά την εσωτερική νομοθεσία μπορεί να ζητηθεί η αναγνώριση του δικαιώματος χρήσεως εντός της επικρατείας του πρώτου κράτους μέλους, της χορηγηθείσας σε χώρα ΕΕ μετά την συμπλήρωση του χρόνου αναμονής αδείας οδηγήσεως, υπό την προϋπόθεση ότι δεν υφίστανται πλέον οι λόγοι αφαιρέσεως ή αναστολής της ισχύος της άδειας οδηγήσεως;
                        
                     
         
               2.
            
            
               Έχει το άρθρο 1, παράγραφος 2, σε συνδυασμό με τα άρθρα 8, παράγραφος 2, και 4 της οδηγίας 91/439/ΕΟΚ την έννοια ότι δεν επιτρέπεται σε κράτος μέλος, σε περίπτωση που ζητείται η χορήγηση αδείας οδηγήσεως σε κάτοχο αδείας οδηγήσεως χορηγηθείσας από άλλο κράτος μέλος, έναντι παραδόσεως της αδείας οδηγήσεως του άλλου κράτους μέλους (αντικατάσταση), για τον λόγο και μόνο της χορηγήσεως αδείας οδηγήσεως ΕΕ στο άλλο κράτος μέλος, να προβεί σε εξέταση –κατά τις διατάξεις της εσωτερικής του νομοθεσίας, οι οποίες λεπτομερώς τη ρυθμίζουν και κατά τις οποίες συνιστά προϋπόθεση χορηγήσεως αδείας οδηγήσεως– της ικανότητας οδηγήσεως με βάση τα ήδη υφιστάμενα κατά τον χρόνο χορηγήσεως της αδείας οδηγήσεως ΕΕ δεδομένα;
            
         
      (1)  ΕΕ L 237, σ. 1.